الصفحه دى يتيمه, حاول تضيفلها لينك فى صفحات تانيه متعلقه بيها. ضرايب العرب فى مصر هى الضرايب اللى فرضها العرب على المصريين بعد احتلالهم لمصر من 642 لـ 877. بعد ما غزا العرب مصر و طردو البيزنطيين سيطرو على مقدراتها و فرضو ضرايب على المصريين اللى فى الوقت ده كان كلهم بيتسمو قبط او أقباط. خرجت مصر من احتلال و دخلت فى احتلال. كل المحتلين كان هدفهم ثروة مصر. اهم حاجه بالنسبه للمستعمرين كانت الغله اللى بيزرعها الفلاح المصرى و الضرايب اللى بيدفعها المصريين. مصر بطبيعة الحال كانت بتتميز بحاجات مهمه عن كل بلاد جنوب و شرق البحر المتوسط. منها كترة عدد سكانها ، و ارضها الخصبه اللى بتنتج غلال ، و موقعها المتوسط و المحمى عن طريق الصحارى. عدد السكان و الغله كان معناهم ضرايب و مكوس كتيره و اكل وفير ، و الموقع كان قيمته بالنسبه للغزاه انه موقع آمن و مناسب ممكن يتحول لقاعده لتطوير هجماتهم على المناطق التانيه حوالين مصر. و دى كانت الاسباب الرئيسيه اللى بتجذب الطامعين لاحتلالها و التصارع على ملكها عبر التاريخ. المستعمرين كانو بيفرضو ضريبة راس ( جزيه ) بيدفعها الشخص المصرى الواقع تحت حكمهم و ضريبة ارض ( خراج ) على الغله اللى بيزرعها.